**ՀԱՇՎԵՏՎՈՒԹՅՈՒՆ**

**Արսեն Մնացականյանի և Գոհար Մկրտչյանի Լյուքսեմբուրգ**

**գործուղման արդյունքների վերաբերյալ**

**Գործուղված պաշտոնատար անձ՝ Արսեն Մնացականյան, Գոհար Մկրտչյան:**

**Գործուղված պաշտոնատար անձի զբաղեցրած պաշտոնը՝** Գլխավոր հարկադիր կատարող, Հարկադիր կատարումն ապահովող ծառայության (այսուհետ՝ Ծառայություն) Իրավաբանական բաժնի պետ

**Գործուղման վայրը և ժամկետները՝** Լյուքսեմբուրգ 2023 թվականի մայիսի 11-12:

**Հրավիրող կողմը՝** Դատական կատարողների միջազգային միություն (այսուհետ՝ Միություն):

**Գործուղման նպատակը՝** մասնակցելու՝ Միության Մշտական խորհրդի լիագումար նիստին:

**Քննարկված թեմաներ՝**

Ա) թվային արժեքների բռնագանձման վերաբերյալ համընդհանուր կանոնագրքում լրացումներ և փոփոխություններ կատարելու մասին նախագծի քննարկում,

Բ) հարկադիր կատարողի մասնագիտական պահանջների և վարքագծի կանոնների վերաբերյալ համընդհանուր կանոնագրքի, հարկադիր աճուրդի վերաբերյալ ուղեցույցի ընդունման անհրաժեշտության վերաբերյալ հարցեր,

Գ) Միության և անդամ պետությունների կիսամյակային հաշվետվությունների ներկայացում,

Դ) Միության գործունեության վերաբերյալ որոշումների ընդունում:

**Հանդիպումներ, Ելույթներ, բարձրացված կամ քննարկված հարցերը.**

Նիստի ժամանակ ներկայացվել և քննարկվել է Միության կողմից ընդունված մի շարք կանոնագրքրերի իրազեկման, կիրարկման և դրանցում փոփոխություններ կատարելու հետ կապված հարցերը, որն ուղեցուցային նշանակություն է ունենալու Միության անդամ պետություններում, այդ թվում՝ Հայաստանի Հանրապետությունում թվային արժեքների բռնագանձման հնարավորությունները դիտարկելու, համապատասխան օրենսդրական կարգավորումների  արդյունքում այդ պետությունների հարկադիր կատարման ոլորտում այն կիրառելու համար։ Քննարկվել է հարկադիր կատարողի մասնագիտական պահանջների և վարքագծի կանոնների վերաբերյալ համընդհանուր կանոնագրքի նախագիծը, հարկադիր աճուրդի վերաբերյալ նոր ուղեցույցի նախագիծը, որը կարող է էական նշանակություն ունենալ անդամ պետությունները տվյալ ոլորտները կարգավորող օրենսդրության զարգացման համար։

Նիստերի ժամանակ Ա․ Մնացականյանը և Գ․ Մկրտչյանը մասնակցել են կլոր սեղան քննարկումների, որոնք վերաբերվում էին Միության անդամ պետություններում վերջին տարիներին գրանցված ոլորտային բարեփոխումներին։ Հարկ է նշել, որ այդ քննարկումները կարևոր նշանակություն ունեն Հայաստանի Հանրապետությունում հարկադիր կատարման ոլորտում ներկայումս իրականացվող բարեփոխումների առանցքային ուղղություններից՝ հարկադիր կատարման վարույթի ամբողջական թվայնացման և օրենսդրական դաշտի կատարելագործման գործընթացում։

Նիստի ընթացքում անդամ պետությունները ներկայացրել են իրենց գործունեության վերաբերյալ հաշվետվություններ։ Նիստի ընթացքում Գոհար Մկրտչյանը ներկայացրել է տարվա ընթացքում Ծառայության արձանագրած հաջողությունները, Հայաստանի Հանրապետության դատական և իրավական բարեփոխումների 2022-2026 թվականների ռազմավարությունից բխող հարկադիր կատարման ոլորտում իրականացված և շարունակաբար իրականացվող բարեփոխումները և էլեկտրոնային գործիքակազմերի կիրառման ոլորտում Ծառայության լավագույն փորձը։

Աշխատանքային այցի ընթացքում Ծառայության ներկայացուցիչները հանդիպումներ են ունեցել Դատական կատարողների միջազգային միության նախագահ Մարկ Շմիցի և այլ գործընկեր կառույցների ղեկավարների հետ։ Զրուցակիցները քննարկել են երկկողմանի հետագա համագործակցության ուղղությունները, կնքված համագործակցության հուշագրերի համատեքստում փոխգործակցության նոր հնարավորություններն ու զարգացման հեռանկարները։

**Հանդիպման կամ հավաքի ժամանակ ընդունված որոշումները, պայմանավորվածությունները, ստորագրված փաստաթղթերը.**

Նիստի ընթացքում Ծառայությունը՝ որպես լիիրավ անդամ, մասնակցել է Միության ընթացիկ գործունեության վերաբերյալ մի շարք որոշումների ընդունման գործընթացին, այդ թվում՝ որոշվել է ընդունել հարկադիր կատարողի մասնագիտական պահանջների և վարքագծի կանոնների վերաբերյալ համընդհանուր կանոնագրքի՝ որը նախատեսվում է ընդունել Միության Կոնգրեսի ժամանակ (2024թ․ մայիսին  Բրազիլիայի Դաշնային Հանրապետությունում**)**, հարկադիր աճուրդի վերաբերյալ ուղեցույց, որը ընդունվելու է Միության տարեկան նիստի ընթացքում (2023թ․ նոյեմբեր, Ֆրանսիայի Հանրապետություն)։ Նախնական պայմանավորվածություն է ձեռք բերվել նաև Ուզբեկստանի Հանրապետության Դատախազության կազմում գործող հարկադիր կատարման բյուրոյի հետ համագործակցության նոր ուղիների ստեղծման և ընդլայնման շրջանակներում համատեղ համագործակցության հուշագրի ստորագրման վերաբերյալ։

**Առաջարկությունները, դրանց ընթացք տալու վերաբերյալ առաջարկները՝ եղանակը, ձևը, ժամկետները, պատասխանատուները, ակնկալվող արդյունքները.**

Ուզբեկստանի Հանրապետության Դատախազության կազմում գործող հարկադիր կատարման բյուրոյի հետ համագործակցության հուշագրի վերաբերյալ վերջնական որոշում կայացվելու և այն կազմվելու դեպքում, որոշվել է հուշագիրը և դրա հիման վրա համագործակցության ծրագիրը ստորագրել Միության հաջորդ կիսամյակային նիստի ընթացքում, որոնք անցկացվելու են 2023թ․ նոյեմբերին Ֆրանսիայի Փարիզ քաղաքում։

**Ստորագրությունը, ամսաթիվը․**

**ԳԼԽԱՎՈՐ ՀԱՐԿԱԴԻՐ ԿԱՏԱՐՈՂ**

**ԱՐՍԵՆ ՄՆԱՑԱԿԱՆՅԱՆ**

**16․05․2023**